|  |
| --- |
| KINNITATUD  Kaitseväe juhataja 02.01.2019  käskkirjaga nr 1 |
|  |
| Kaitseväe peastaap  väljaõppeosakond |
| **KÄSIGRANAADI VISKEHARJUTUSED**  **OHUTUSEESKIRI 2.6** |
| TALLINN  2018 |

# ÜLDINE

### Ohutuseeskirja eesmärk on täpsustada ohutuseeskirja 2.0 ohutusnõudeid käsigranaadi viskeharjutustel.

### Harjutuse läbiviijaks tohib olla käsigranaadi viskeharjutuse läbiviimisõigust omav isik.

### Vähemalt 72 tundi enne viskeharjutust peavad viskajad:

#### olema läbinud käsigranaadi käsitsemise ja ohutuseeskirjade väljaõppe ning harjutanud viskamist sarnase tööpõhimõttega treeninggranaadiga;

#### olema harjutanud kaevikusse visatud/kukkunud granaadi eest varjumise tegevust.

# LÄBIVIIMINE

## Viskeharjutuse ohutus

### Käsigranaadi viskeharjutusel peab tagama meditsiinilise teenindamise tase 4.

### 200 m ulatuses viskekohast peab kandma ühekordset kuulmiskaitsevarustust.

### Viskeharjutusel osalev ja korraldav isikkoosseis peab kandma kiivrit, killu- või kuulivesti.

### Keelatud on väljastada/vastu võtta defektiga (praod, löögijäljed jms) käsigranaate. Defektiga käsigranaadid pannakse eraldi ohutusse kohta ja tagastatakse väljastajale või demineeritakse.

### Keelatud on käsigranaadi viskeharjutus pimedal ajal või halva nähtavuse korral.

### Talvisel ajal peab sihtmärkide ümbruse 25 m raadiuses puhastama lumest kuni pinnaseni.

### Käsigranaadi viskamisel kindaga, peab kinnas võimaldama kindlat haaret ja head päästikuhoova tunnetust. Olenemata viskekäest peab päästikuhoob jääma peopessa.

### Käsigranaati peab käsitsema vastavalt tüübi ohutusjuhendile.

### Ühelt viskepositsioonilt on lubatud visata korraga üks käsigranaat.

### Juhul kui käsigranaadi splindi eemaldamisel vabaneb päästikuhoob, tuleb see viivitamatult käest visata ohutusse suunda ja varjuda.

### Kui käsigranaat ei plahvata, peavad osalejad jääma varjesse 15 minutiks. Keelatud on maha kukkunud splindita käsigranaati üles võtta ja seda uuesti visata. Plahvatamata jäänud käsigranaadi tuleb demineerida enne viskeharjutuse jätkamist.

### Laskemoonapunkt peab paiknema viskekoha taga/kõrval eraldi kaevikus või muus maapealses kindlustatud kohas. Laskemoona väljastuskohas tohib viibida ainult laskemoona eest vastutaja ja käsigranaati saama tulnud viskaja.

### Ooteala peab paiknema viskekoha taga/kõrval eraldi kaevikus või muus maapealses kindlustatud kohas või väljaspool ohuala. Ootealal peab viibima ülejäänud viskeharjutusel osalev isikkoosseis, kes ootab oma viskekorda või on viskamise sooritanud.

# OHUALA

### Käsigranaadi viskeharjutuste ohuala saadakse kui sihtmärkide keskkohast tõmmatakse vastava granaaditüübi ohuala raadiusega ring (tabel 1).

|  |  |  |
| --- | --- | --- |
| Tabel 1: Käsigranaatide viskeharjutuse ohuala | | |
| Käsigranaadi tüüp | Ohuala raadius | Õhuohuala |
| Ründegranaat SHGR 56 | 300 m | 150 m |
| Kaitsegranaat DM 61 | 150 m | 150 m |
| Muud ründe- ja kaitsegranaadid | 300 m | 300m |
| Treeninggranaat | 30 m | 30 m |

### Lõhkemata käsigranaadi demineerimisel on ohuala raadius 300 m.

# ISIKKOOSSEIS JA VASTUTUS

### Käsigranaadi viskeharjutusel peab isikkoosseis asuma läbiviija poolt määratud ohutus kohas. Viskekohas tohivad viibida viskekoha kontrollija ja viskaja.

### Ohtliku olukorra tekkimisel otsustab eemaldatud splindi tagasipanemise viskekoha kontrollija.

### Käsigranaati tohib käsitseda ainult harjutust korraldava isikkoosseisu järelevalve all. Treeningviskekohas (kaevikus) toimub tegevus käskluste järgi.

#### Läbiviija: „GRANAAT ETTE VALMISTADA!“, mille peale viskaja valmistab granaadi varjes ette ja kannab ette „GRANAAT ETTE VALMISTATUD!“.

#### Läbiviija: „VASTANE EES, 20 M, VISKA GRANAAT!“, viskaja viib granaadi lahingasendisse, hüüab „TÄHELEPANU, VISKAN!“, viskab granaadi ja varjub.

Taktikalises viskekohas lahinglaskeharjutuste käigus toimuvad tegevused üksuse koosseisus:

#### Viskaja: „KATA, VISKAN GRANAADI!“. Lahingpaariline vastab „KATAN!“, mispeale viskaja viib granaadi lahingasendisse, teatab „VISKAN!“, viskab granaadi ja lahingupaar varjub.

### Kui vise ebaõnnestub ja tekib ohtlik olukord (nt splindita käsigranaat visatakse/kukutatakse viskekohas maha), annab viskekoha kontrollija käskluse „VARJUDA!“. Viskekoha kontrollija ja viskaja peavad koheselt varjuma.

### Käsigranaadi laskeharjutusel peab tagama demineerimise eest vastutava kohaloleku.